b'\n_START_ARTICLE_\nConsiliul Federa\xc8\x9biei Ruse\n_START_SECTION_\nIstoric\n_START_PARAGRAPH_\nIstoria Sovietului Federa\xc8\x9biei a \xc3\xaenceput \xc3\xaen timpul crizei constitu\xc8\x9bionale din 1993, care a opus guvernul \xc8\x99i reformele structurale neoliberale nepopulare ale pre\xc8\x99edintelui El\xc8\x9bin tot mai influentului Soviet al Deputa\xc8\x9bilor Poporului (legislativul rus). De-a lungul \xc3\xaentregului an, Sovietul a devenit din ce \xc3\xaen ce mai nemul\xc8\x9bumit de direc\xc8\x9bia \xc3\xaen care se \xc3\xaendrepta economia Rusiei aflat\xc4\x83 \xc3\xaen criz\xc4\x83, ca \xc8\x99i de \xc3\xaencerc\xc4\x83rile pre\xc8\x99edintelui de schimba constitu\xc8\x9bia sovietic\xc4\x83 rus\xc4\x83 din 1978, \xc3\xaenc\xc4\x83 \xc3\xaen vigoare \xc3\xaen Federa\xc8\x9bia Rus\xc4\x83. \xc3\x8en momentul de maxim\xc4\x83 tensiune a crizei, pe 21 septembrie, El\xc8\x9bin a emis Decretul nr. 1400, prin care impunea reformele constitu\xc8\x9bionale, dizolva Sovietul Deputa\xc8\x9bilor Poporului, \xc3\xaenlocuindu-l cu o structur\xc4\x83 legislativ\xc4\x83 total nou\xc4\x83 \xc8\x99i \xc3\xae\xc8\x99i atribuia puteri executive sporite. Dup\xc4\x83 un scurt r\xc4\x83zboi verbal \xc3\xaentre cele dou\xc4\x83 p\xc4\x83r\xc8\x9bi, El\xc8\x9bin a pus cap\xc4\x83t \xc3\xaen mod brutal conflictului, ordon\xc3\xa2nd armatei s\xc4\x83 bombardeze \xc8\x99i s\xc4\x83 ia cu asalt Casa Alb\xc4\x83 \xe2\x80\x93 sediul Parlamentului \xe2\x80\x93 \xc3\xaen care se baricadaser\xc4\x83 deputa\xc8\x9bii ru\xc8\x99i (2 \xe2\x80\x93 4 octombrie 1993)._NEWLINE_Dup\xc4\x83 anihilarea Sovietului Deputa\xc8\x9bilor Poporului \xc8\x99i a unora dintre \xc8\x99efii administra\xc8\x9biilor locale din Federa\xc8\x9bie care \xc3\xaei sprijiniser\xc4\x83 pe parlamentarii r\xc4\x83zvr\xc4\x83ti\xc8\x9bi, El\xc8\x9bin a trecut la ini\xc8\x9bierea aprob\xc4\x83rii unei noi constitu\xc8\x9bii. Dup\xc4\x83 evenimentele din 1993, El\xc8\x9bin \xc8\x99i consilierii s\xc4\x83i au conceput o constitu\xc8\x9bie care d\xc4\x83dea pre\xc8\x99edintelui puteri sporite \xc3\xaen numirea prim-ministrului, respingerea legilor votate \xc3\xaen parlament (dreptul de veto) \xc8\x99i \xc3\xaen numirile membrilor unui Consiliu de Securitate, care la r\xc3\xa2ndul lui avea puteri sporite. Constitu\xc8\x9bia stabilea formarea unui legislativ bicameral \xe2\x80\x93 Adunarea Federal\xc4\x83 a Rusiei \xe2\x80\x93 cu dou\xc4\x83 camere: Duma de Stat (camera inferioar\xc4\x83) \xc8\x99i Sovietul Federa\xc8\x9biei (camera superioar\xc4\x83). De\xc8\x99i El\xc8\x9bin crease un Soviet al Federa\xc8\x9biei care \xc3\xaentrunea reprezentan\xc8\x9bii regionali (cu excep\xc8\x9bia celor din Cecenia) \xc3\xaen vederea discut\xc4\x83rii proiectului de constitu\xc8\x9bie care trebuia s\xc4\x83 \xc3\xaenlocuiasc\xc4\x83 legea fundamental\xc4\x83 veche din 1978, acest organ legislativ a devenit parte component\xc4\x83 a noului Parlament._NEWLINE_Sovietul Federa\xc8\x9biei, care se aseam\xc4\x83n\xc4\x83 din multe puncte de vedere cu Senatul Statelor Unite, este format din c\xc3\xa2te 2 reprezentan\xc8\x9bi ai fiec\xc4\x83rui subiect federal. Spre deosebire de Duma de Stat, care este format\xc4\x83 din deputa\xc8\x9bii ale\xc8\x99i \xc3\xaen sute de circumscrip\xc8\x9bii din toat\xc4\x83 \xc8\x9bara, Sovietul Federa\xc8\x9biei ar trebui s\xc4\x83 format din reprezentan\xc8\x9bii subdiviziunilor federa\xc8\x9biei, (de cele mai multe ori entit\xc4\x83\xc8\x9bi cu caracter etnic). La \xc3\xaenceput au existat discu\xc8\x9bii despre caracterul ales sau numit al reprezentan\xc8\x9bilor \xc3\xaen acest soviet. Pentru rezolvarea anumitor probleme legate de primele alegeri pentru camera superioar\xc4\x83 a Parlamentului, El\xc8\x9bin a emis Decretul nr. 1628 din 11 octombrie, prin care se stabilea c\xc4\x83 fiecare candidat avea nevoie de semn\xc4\x83turile a cel pu\xc8\x9bin 2% sau 25.000 de semn\xc4\x83turi ale persoanelor cu drept de vot din republica, kraina, regiunea, districtul sau ora\xc8\x99ul federal \xc3\xaen care candida. Decretul stabilea c\xc4\x83 primul mandat al celor ale\xc8\x99i \xc3\xaen Sovietul Federa\xc8\x9bie s\xc4\x83 fie de numai 2 ani._NEWLINE_Primele alegeri pentru Sovietul Federa\xc8\x9bie au avut loc pe 12 decembrie 1993, odat\xc4\x83 cu alegerile pentru Duma de Stat \xc8\x99i cu referendumul asupra noii Constitu\xc8\x9bii a Federa\xc8\x9biei. Odat\xc4\x83 cu aprobarea prin referendum a noii Constitu\xc8\x9bii, alegerile reprezentan\xc8\x9bilor \xc3\xaen Sovietul Federa\xc8\x9biei a fost \xc3\xaencredin\xc8\x9bat\xc4\x83 autorit\xc4\x83\xc8\x9bilor locale, cu un senator ales dintre membrii legislativul subiectului federal \xc8\x99i cu un al doilea ales de executivul local. Aceast\xc4\x83 procedur\xc4\x83 a fost mai apoi trecut\xc4\x83 \xc3\xaen constitu\xc8\x9bia din 1995, odat\xc4\x83 cu \xc3\xaencheierea mandatului primului Soviet._NEWLINE_Constitu\xc8\x9bia nu specific\xc4\x83 \xc3\xaens\xc4\x83 CUM sunt ale\xc8\x99i senatorii. P\xc3\xa2n\xc4\x83 \xc3\xaen 1995, folosindu-se de acest\xc4\x83 anomalie constitu\xc8\x9bional\xc4\x83, executivele locale \xc3\xae\xc8\x99i plasau practic din oficiu reprezentan\xc8\x9bii dori\xc8\x9bi \xc3\xaen Sovietul Federa\xc8\x9biei. \xc3\x8en timp ce Duma de Stat era ocupat\xc4\x83 cu dezbaterile asupra reformelor \xc8\x99i politicii ruse, Sovietul Federa\xc8\x9bie devenise o anticamer\xc4\x83 pentru promovarea intereseleor regionale._NEWLINE_Venirea la putere a pre\xc8\x99edintelui interimar Vladimir Putin dup\xc4\x83 demisia lui El\xc8\x9bin de pe 31 decembrie 199 a adus schimb\xc4\x83ri importante \xc3\xaen Sovietul Federa\xc8\x9biei. Ca parte a reformelor politice din prima sa lun\xc4\x83 \xc3\xaen func\xc8\x9bie, Putin a propus o reform\xc4\x83 care s\xc4\x83 schimbe modul de alegere a reprezentan\xc8\x9bilor \xc3\xaen Soviet. Astfel, era prev\xc4\x83zut\xc4\x83 o procedur\xc4\x83 clar\xc4\x83 pentru desemnarea reprezentan\xc8\x9bilor regionali, care trebuia s\xc4\x83 pun\xc4\x83 cap\xc4\x83t nepotismului \xc8\x99i corup\xc8\x9biei liderilor regionali. Senatorii au luptat din toate puterile \xc3\xaempotriva reformei, care le reducea privilegiile \xc3\xaen politica federal\xc4\x83 \xc8\x99i imunitatea parlamentar\xc4\x83. \xc3\x8en fat\xc4\x83 amenin\xc8\x9b\xc4\x83rilor conjugate venite din partea Dumei de Stat, (care putea respinge cu majoritate de dou\xc4\x83 treimi hot\xc4\x83r\xc3\xa2rile Sovietului) \xc8\x99i ale lui Putin, (care declara c\xc4\x83 este gata s\xc4\x83 ordone anchete federale judiciare \xc3\xaempotriva guvernatorilor locali), Sovietul Federa\xc8\x9bie a fost nevoit s\xc4\x83 cedeze \xc8\x99i a votat reforma \xc3\xaen iulie 2000. \xc3\x8en locul vechilor sentori au fost ale\xc8\x99i reprezentan\xc8\x9bi care se bucurau de simpatia \xc8\x99i sprijinul Kremlinului. Ultimii guvernatori locali-senatori au fost inlocui\xc8\x9bi la \xc3\xaenceputul anului 2002._NEWLINE_Dup\xc4\x83 criza ostaticilor din \xc8\x99coala din Beslan din septembrie 2004, Putin a propus o schimbare radical\xc4\x83 a sistemului federal rus, propun\xc3\xa2nd ca alegerile directe pentru guvernatorii locali s\xc4\x83 fie \xc3\xaenlocuite cu numiri f\xc4\x83cute \xc3\xaen mod nemijlocit de administra\xc8\x9bia preziden\xc8\x9bial\xc4\x83. Aceste numiri puteau fi apoi acceptate sau respinse de legislativele regionale. Prin aceast\xc4\x83 mi\xc8\x99care, pre\xc8\x99edintele Putin a reu\xc8\x99it s\xc4\x83 aib\xc4\x83 un control sporit asupra Sovietului Federa\xc8\x9biei._NEWLINE_Criticii lui Putin afirm\xc4\x83 ca noul Soviet nu este dec\xc3\xa2t o ma\xc8\x99in\xc4\x83 de vot, care aprob\xc4\x83 automat toate ac\xc8\x9biunile guvernului rus \xc8\x99i ale partidului Rusia Unit\xc4\x83, \xc3\xaen acela\xc8\x99i mod \xc3\xaen care Sovietul Na\xc8\x9bionalit\xc4\x83\xc8\x9bilor proceda cu hot\xc4\x83r\xc3\xa2rile PC al URSS. Reformele lui Putin au ajuns s\xc4\x83 fie considerate de criticii s\xc4\x83i ca antidemocratice \xc8\x99i antifederale.\n_START_SECTION_\nAlegerile pentru Sovietul Federa\xc8\x9biei\n_START_PARAGRAPH_\nSpre deosebire de deputa\xc8\x9bii Dumei de Stat \xc8\x99i ai legislativelor regionale, senatorii Sovietului Federatiei sunt ale\xc8\x99i \xc3\xaen mod indirect de politicienii provinciali._NEWLINE_Sovietul cuprinde c\xc3\xa2te doi reprezentan\xc8\x9bi pentru fiecare subiect federal. Un senator este ales de legislativul local, iar cel de-al doilea este numit de executivul corespunz\xc4\x83tor. P\xc3\xa2n\xc4\x83 \xc3\xaen 2000, to\xc8\x9bi guvernatorii locali erau \xc3\xaen acela\xc8\x99i timp \xc8\x99i conduc\xc4\x83tori la nivel provincial \xc8\x99i membri ai Sovietului Federa\xc8\x9biei. Odat\xc4\x83 cu venirea la putere a pre\xc8\x99edintelui Putin, aceast\xc4\x83 practic\xc4\x83 a \xc3\xaencetat, guvernatorilor locali fiindu-le interzis\xc4\x83 acuparea a dou\xc4\x83 posturi._NEWLINE_Durata \xc3\xaen timp a mandatelor senatoriale nu mai sunt fixe la nivel na\xc8\x9bional, ci sunt determinate de corpurile legiuitoare pe care senatorii le reprezint\xc4\x83._NEWLINE_\xc3\x8en perioada 2001 \xe2\x80\x93 2004, legislativele locale puteau s\xc4\x83-\xc8\x99i revoce senatorii din Sovietul Federa\xc8\x9biei prin aceea\xc8\x99i procedur\xc4\x83 prin care \xc3\xaei numiser\xc4\x83. Aceste revoc\xc4\x83ri deveniser\xc4\x83 destul de dese. O nou\xc4\x83 lege votat\xc4\x83 \xc3\xaen 2004 cerea ca revocarea unui senator s\xc4\x83 fie ini\xc8\x9biat\xc4\x83 de pre\xc8\x99edintele Sovietului Federa\xc8\x9biei. Dup\xc4\x83 2004, nu a mai fost ini\xc8\x9biat\xc4\x83 nicio procedur\xc4\x83 de revocare.\n_START_SECTION_\nFunc\xc8\x9biile legislative\n_START_PARAGRAPH_\nCamera superioar\xc4\x83 a Adun\xc4\x83rii Federale \xe2\x80\x93 Sovietul Federa\xc8\x9biei \xe2\x80\x93 este o camer\xc4\x83 considerat\xc4\x83 mult mai protocolar\xc4\x83 dec\xc3\xa2t Duma de Stat, iar datorit\xc4\x83 modului federalist \xc3\xaen care este desemnat\xc4\x83, mult mai pu\xc8\x9bin supus\xc4\x83 schimb\xc4\x83rilor radicale dec\xc3\xa2t camera inferioar\xc4\x83 a parlamentului._NEWLINE_Sovietul Federa\xc8\x9biei trebuie s\xc4\x83 coopereze cu Duma de Stat pentru completarea \xc8\x99i votarea legilor organice, legilor bugetelor, regulamentelor vamale, dar \xc8\x99i monitorizarea datoriei externe \xc8\x99i ratificarea tratatelor interna\xc8\x9bionale._NEWLINE_Sovietul coopereaz\xc4\x83 cu Duma de Stat pentru conceperea \xc8\x99i votarea proiectelor de legi. Legile federale cu privire la buget, regulamentele vamale, credite publice \xc8\x99i ratificarea tratatelor interna\xc8\x9bionale sunt discutate \xc3\xaen Soviet dup\xc4\x83 ce au fost votate de Duma de Stat, unde sunt prezentate pentru \xc3\xaenceput majoritatea legilor._NEWLINE_Puterile speciale acordate Sovietului includ dreptul de modificare a grani\xc8\x9belor dintre subiec\xc8\x9bii federali, de aprobare a decretelor preziden\xc8\x9biale, de declarare a alegerilor preziden\xc8\x9biale, de punere sub acuzare a pre\xc8\x99edintelui, de numire a judec\xc4\x83torilor Cur\xc8\x9bii Constitu\xc8\x9bionale, Cur\xc8\x9bii Supreme \xc8\x99i a \xc3\x8enaltei Cur\xc8\x9bi de Arbitraj, precum \xc8\x99i de a lua decizii cu privire la utilizare for\xc8\x9bilor armate ruse \xc3\xaen ac\xc8\x9biuni \xc3\xaen afara grani\xc8\x9belor \xc8\x9b\xc4\x83rii._NEWLINE_Pentru ca legile s\xc4\x83 fie aprobate de Soviet, e nevoie de votul favorabil a cel pu\xc8\x9bin jumate din cei 170 de senatori. \xc3\x8en cazul legilor constitu\xc8\x9bionale federale, e nevoie de votul favorabil a \xc2\xbe dintre senatori pentru a fi aprobate. Dac\xc4\x83 Senatul \xc3\xae\xc8\x99i exprim\xc4\x83 veto-ul \xc3\xaen cazul unei legi aprobate de Duma de Stat, cele dou\xc4\x83 camere formeaz\xc4\x83 un Comitet de Conciliere pentru g\xc4\x83sirea unui compromis, care trebuie s\xc4\x83 treac\xc4\x83 din nou prin procedurile de aprobare.\n_START_SECTION_\nCritici\n_START_PARAGRAPH_\nCriticile aduse Sovietului Federa\xc8\x9biei vizeaz\xc4\x83 faptul c\xc4\x83 aceast\xc4\x83 camer\xc4\x83 a parlamentului este \xc3\xaen mod inerent un corp legiuitor al elitelor regionale, care nu \xc8\x9bine seama de voin\xc8\x9ba celei mai mari p\xc4\x83r\xc8\x9bi a popula\xc8\x9biei Rusiei. Dup\xc4\x83 reformele promovate de pre\xc8\x99edintele Putin \xc3\xaen anul 2000, criticile vizeaz\xc4\x83 \xc8\x99i faptul c\xc4\x83 noul Soviet s-a transformat \xc3\xaentr-o ma\xc8\x99in\xc4\x83 de vot \xc8\x99i de aprobat deciziile Kremlinului, pierz\xc3\xa2ndu-\xc8\x99i practic orice rol de corp legislativ. Mul\xc8\x9bi senatori, inclusiv pre\xc8\x99edintele Sovietului Federa\xc8\x9biei Seghei Mironov, sunt considera\xc8\x9bi alia\xc8\x9bi de n\xc4\x83dejde ai lui Vladimir Putin sau ai partidului Rusia Unit\xc4\x83.Critiii amintesc de asemenea \xc8\x99i faptul c\xc4\x83 membrii Sovietului Federa\xc8\x9biei se \xc3\xaent\xc3\xa2lnesc doar o zi la dou\xc4\x83 s\xc4\x83pt\xc4\x83m\xc3\xa2ni, vot\xc3\xa2nd \xc3\xaen grab\xc4\x83 toate legile aflate pe agend\xc4\x83. Se consider\xc4\x83 \xc3\xaen general c\xc4\x83 aceast\xc4\x83 vitez\xc4\x83 sporit\xc4\x83 de aprobare este dat\xc4\x83 de uria\xc8\x99a influen\xc8\x9b\xc4\x83 a administratiei preziden\xc8\x9biale, care \xc8\x99i-a impus deja punctul de vedere \xc3\xaen comitetele \xc8\x99i comisiile senatoriale. Mai mul\xc8\x9bi deputa\xc8\x9bi de st\xc3\xa2nga din Duma de Stat afirm\xc4\x83 c\xc4\x83 pre\xc8\x99edintele Putin a deposedat camera superioar\xc4\x83 de orice putere real\xc4\x83, \xc3\xaenc\xc4\x83lc\xc3\xa2nd astfel principiile sepra\xc8\x9biei puterilor \xc3\xaen stat._NEWLINE_Dup\xc4\x83 restructurarea de c\xc4\x83tre Putin a executivelor regionale \xc3\xaen 2004, prin numirea direct\xc4\x83 de la Moscova, sprijinitorii ideii federaliste sus\xc8\x9bin c\xc4\x83 prin aceast\xc4\x83 reform\xc4\x83 a fost sc\xc4\x83zut\xc4\x83 importan\xc8\x9ba camerei superioare. Federali\xc8\x99tii afirm\xc4\x83 c\xc4\x83, dac\xc4\x83 pe vremea lui El\xc8\x9bin Sovietul Federa\xc8\x9biei era un corp legiuitor care reflecta interesele regionale, restructurarea lui Putin a dus la o centralizare excesiv\xc4\x83 a deciziilor acestei camere a Parlamentului, care a ajuns s\xc4\x83 reflecte numai interesele politice preziden\xc8\x9biale \xc8\x99i ale partidului Rusia Unit\xc4\x83, neglij\xc3\xa2nd interesele regionale. \xc3\x8en schimb, sprijinitorii preziden\xc8\x9biali amintesc c\xc4\x83, la \xc3\xaenceputul existen\xc8\x9bei Federa\xc8\x9biei Ruse, chiar \xc8\x99i El\xc8\x9bin a numit guvernatorii subiectelor federale.'